Kleuters leer oor handhigiëne | Netwerk24
Kleuters leer oor handhigiëne
Die kleuters van die ABC-kleuterskool het Donderdag (03/05) meer oor higiëne geleer. Van links is Gerda-Marie Oosthuizen (skoolhoof), Dean Bothma (6), BK Molaoa (4), Charmaine Botha (B. Braun Medical), Barenda du Preez (Life Rosepark: infeksiebeheerspesialis) en Oratile Maqelepo (3).Foto’s: Lientjie Mentz
Die kleuters van die ABC-kleuterskool het Donderdag (03/05) meer oor handhigiëne geleer met Wêreldhandhigiënedag wat Saterdag (05/05) plaasgevind het.
Personeel van die Life Rosepark-hospitaal het dié kleuterskool by Vrystaat-versorging in Aksie (VVA) in Watkeystraat besoek.
Barenda du Preez, Life Rosepark se infeksiebeheerspesialis, het aan die kinders gewys hoe hulle hul hande behoorlik moet was. Om hande vir vyf sekondes te was, was die sigbare vuilheid af, maar raak nie ontslae van skadelike kieme wat infeksies kan veroorsaak nie – veral nadat die badkamer besoek is of kos hanteer is.
Die ABC-kleuterskool, wat 40 jaar gelede as VVA Bloemfontein se speelgroepie, Die Welpies, ontstaan het, is nou ’n volwaardige kleuterskool met Gerda-Marie Oosthuizen as skoolhoof. Oosthuizen is al vir 30 jaar by kleuterskoolonderwys betrokke en is passievol daaroor dat dié kleuterskool se voortbestaan verseker moet word.
Corné Killian, administratiewe koördineerder van die VVA, sê toenemende geldelike eise weens onvoldoende staatsubsidies, vermindering in skenkings en stygende bedryfskostes, het die VVA genoop om inkomstegenererende projekte aan te pak om die tak se voortbestaan te verseker.
“Die ABC-kleuterskool is een van die VVA se inkomstegenererende projekte waar gepoog word om die gemeenskap te dien en ’n inkomste te genereer.”
Sy sê hulle doen dit deur borge te probeer kry vir minder gegoede kinders van die omgewing om as “betaalde” kleuters hier skool te gaan. Die geleentheid word ook aan behoeftige kinders gebied om teen ’n verminderde prys skool te gaan.
Killian sê die kleuterskool bied ook opleidingsgeleenthede vir studente van die Universiteit van die Vrystaat se arbeidsterapiestudente om prakties te doen. Sy sê die kleuterskool moet sy voete in ’n mededingende veld vind.
“Die mikpunt is om geldelik onafhanklik te wees, en om dít reg te kry, is ’n minimum van 25 en verkieslik 30 kinders – die getal waarvoor die skool geregistreer is – nodig.”
Daar is tans 16 kinders van drie tot ses jaar wat die skool bywoon.